tartuNLP/wikipedia-smugri-20251201 huggingface dataset:
Guerrilla Girls

Guerrilla Girls on vuonna 1985 perustettu yhdysvaltalainen feministinen taide- ja aktivistiryhmä, joka vastustaa taiteen ja visuaalisen kulttuurin seksismiä. Ryhmä keskittyy taidemaailman sukupuoliseen epätasa-arvoon sekä rasismiin, ja se on tullut tunnetuksi esiintymisillään jäsenten anonymiteetin takaavat gorilla-naamiot päässä. Ryhmän jäsenet käyttävät kuuluisien naistaiteilijoiden nimiä pseudonyymeinä (mm. Frida Kahlo, Kathe Kollwitz, Georgia O'Keeffe). Jäsenet, jotka ovat itsekin taiteilijoita, perustelevat tarvetta tunnistamattomina pysymiseen taidemaailman pienellä koolla. 
Ryhmän toimintaan kuuluu esimerkiksi mainosjulisteet ja keskustelutilaisuuksien järjestäminen. Ryhmä on myös julkaissut kirjoja, jossa tilastotietojen pohjalta tuodaan esiin naisten ja ei-valkoisten pieni edustus taiteessa ja taidehistoriassa. 
Guerrilla Girls on esiintynyt Suomessa vuonna 2011.
József Szabó (uimari)

 
Jószef Szabó () on unkarilainen entinen uimari ja olympiavoittaja. Hän voitti vuoden 1988 kesäolympialaisissa Soulissa olympiakultaa 200 metrin rintauinnissa. Szabó osallistui Soulissa myös 200 ja 400 metrin sekauinteihin. 400 metrillä Szabó oli neljäs, jääden pronssia voittaneesta italialaisesta Stefano Battistellistä vain 14 sadasosaa. 200 metrillä Szabón sijoitus oli 23.
Szabó voitti urallaan myös 200 metrin rintauinnin MM-kultaa Madridissa 1987. EM-kilpailuissa Szabó voitti kultaa ja pronssia 200 metrin rintauinnissa sekä hopeaa 400 metrin sekauinnissa. Seuratasolla Szabó edusti "Budapesti Honvéd Sportegyesület"ia.
Koko maa on punainen

Koko maa on punainen () on vuonna 1968 julkaistu kiinalainen postimerkki. Se julkaistiin Kiinan kulttuurivallankumouksen aikana ja siinä on kuvattuna työläinen, maalainen ja sotilas, jotka kohottavat Maon "Pientä punaista kirjaa". Postimerkin arvo oli kahdeksan feniä.
Postimerkki on kuuluisa siihen jääneestä merkittävästä ideologisesta suunnitteluvirheestä: virheellisessä postimerkissä Taiwan, jota Kiina pitää maakuntanaan, on jätetty värittämättä punaisella.
Virheellinen merkki oli myynnissä alle puoli päivää. Virhe huomattiin painossa, ja siitä ilmoitettiin heti Postiministeriöön, joka määräsi merkin välittömästi myyntikieltoon ja palautettavaksi. Vain pieni osa merkeistä pääsi kiertoon. Viralliseksi syyksi merkin takaisinvetoon ilmoitettiin, että Paracel- ja Spratlysaaret puuttuivat merkin kartasta ja että Bhutanin, Burman (nyk. Myanmar) ja Mongolian vastaiset rajat oli piirretty virheellisesti.
Merkin suunnittelija Wang Wei Sheng sanoi pelänneensä pitkän aikaa, että häntä rangaistaisiin virheestä.
Yksi merkki myytiin 3,68 miljoonalla Hongkongin dollarilla (noin 322 000 euroa) hongkongilaisessa huutokaupassa vuonna 2009. Joulukuussa 2010 merkkiä myytiin huutokaupassa 31 050 Englannin punnalla (noin 37 000 euroa) ja syyskuussa 2011 747 500 Hongkongin dollarilla (noin 66 500 euroa).
Almost Alive...

Almost Alive... on saksalaisen Amon Düül II -yhtyeen studioalbumi vuodelta 1977. Musiikillisesti yhtye palaa albumilla osittain uransa alkuaikojen pelkistetympään ”jamihenkisyyteen”, mutta myös kaupallisempia 1970-luvun loppupuolen AOR-vaikutteita on havaittavissa.
Kappaleet.
A-puoli
B-puoli
Kokoonpano.
sekä:
Pipeworks Software

Pipeworks Software Inc. on yhdysvaltalainen videopelikehittäjä. Se perustettiin Eugeneen Oregoniin vuonna 1999. Nykyään Pipeworks kehittää pelejä Xbox 360-, PlayStation 3-, PlayStation Portable- ja Wii-konsoleille sekä Windowsille.
Osana Foundation 9 Entertainmentiä Pipeworks Software on Pohjois-Amerikan suurin videopelien kehittäjä. Yrityksen julkaisemia pelejä ovat esimerkiksi Wiille ja Monopoly PlayStation Portablelle. Xbox 360:lle ja PlayStation 3:lle julkaistu on yksi heidän viimeisimmistä luomuksistaan.
Xbox-konsolikehitys.
Pipeworks tunnetaan Xbox- ja Xbox 360 -konsoleiden ROM-laitteistojen kehittämisestä.
Jambolaanit

Jambolaanit ("Syzygium") on yli tuhatlajinen kukkivien kasvien suku myrttikasvien heimossa. Jambolaanit ovat yleensä pienehköjä, lähinnä trooppisten sademetsäalueiden ainavihantia puita. Sukuun kuuluu useita trooppisen Aasian, Afrikan ja Australian hedelmiä sekä maustekasveja, tunnetuimpana mausteneilikka.
Ulkonäkö ja koko.
Jambolaanit ovat pieniä tai keskikokoisia ainavihantia puita tai pensaita. Soikeat ja ehytlaitaiset lehdet ovat vastakkaiset tai joskus säteittäiset. Kukinnot ovat joko oksien päädyissä tai hangoissa. Kukinnoissa on kukkia kolme tai useampia. Kukilla on yleensä 4 tai 5 terälehteä, lyhyitä verholehtiä on myös 4–5. Pitkiä heteitä on lukuisia. Hedelmä on rakenteeltaan luumarja, jossa on yksi, tai harvoin kaksi siementä.
Levinneisyys.
Jambolaanien suvun lajeja kasvaa luonnonvaraisena Saharan eteläpuolisessa Afrikassa, Aasian trooppisilla ja subtrooppisilla alueilla, Australiassa, Uudessa-Seelannissa, Uudessa-Kaledoniassa sekä Polynesiassa.
Lajit.
Lajeja on noin 1100; tarkka määrä riippuu tulkinnasta. Joitakin tunnettuja ja taloudellisesti tärkeitä lajeja suomenkielisine nimineen:
Käyttö.
Joitakin jambolaanilajeja viljellään hedelmäpuina. Tähän tarkoitukseen käytetään laajimmin malakanjambolaania, kellojambolaania, jaavanjambolaania, vesijambolaania ja rusojambolaania. Lisäksi mausteneilikkaa ("Syzygium aromaticum") viljellään maustekasvina; puun nupulla olevia kukkia käytetään kuivattuna mausteena joko jauhettuna tai sellaisenaan.
Arnaldo Clemente Canale

Arnaldo Clemente Canale (4. marraskuuta 1925 Buenos Aires – 30. heinäkuuta 1990) oli argentiinalainen roomalaiskatolinen piispa. Hänet vihittiin papiksi Buenos Airesin arkkihiippakuntaan 3. elokuuta 1952 ja nimitettiin sen vihkipiispaksi sekä Cabarsussin titulaaripiispaksi 10. kesäkuuta 1977. Piispaksi vihkiminen seurasi 13. elokuuta. Pääkonsekraattorina toimi Juan Carlos Aramburu, jota avustivat Guillermo Leaden ja Mario José Serra. 
Canale kuoli 64-vuotiaana virassa.
Keenan Allen

Keenan Allen (s. 27. huhtikuuta 1992, Greensboro, Pohjois-Carolina) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän pelaa tällä hetkellä NFL-seura Chicago Bearsissa.
Ura.
Kolmatta yliopistovuottaan aloittava Allen on yksi vuoden 2013 NFL:n varaustilaisuuden ykkösnimistä, ja häntä pidetään tilaisuuden toiseksi parhaana laitahyökkääjänä USC:n Robert Woodsin jälkeen. Halutessaan Allen voi kuitenkin jatkaa yliopistossa vielä neljännen vuoden, jolloin hän olisi varattavissa vasta vuoden 2014 varaustilaisuudessa.
Maaliskuussa 2024 Los Angeles Chargers kauppasi Allenin Chicago Bearsiin vaihdossa neljännen kierroksen varausvuoroon.
Allenin velipuoli, Zach Maynard pelasi pelinrakentajana Allenin kanssa Chargersin joukkueessa.
Miguel Raspanti

Miguel Raspanti (31. toukokuuta 1904 Córdoba – 18. helmikuuta 1991) oli argentiinalainen roomalaiskatolinen piispa. Hänet vihittiin salesiaanien papiksi 8. heinäkuuta 1928 ja nimitettiin Morónin hiippakunnan johtoon 13. maaliskuuta 1957. Piispaksi konsekroinnin suoritti 12. toukokuuta Antonio José Plaza, jota avustivat Roberto José Tavella ja José Borgatti. Piispan virkaan asettaminen seurasi 30. kesäkuuta.
Raspanti osallistui Vatikaanin toiseen kirkolliskokoukseen ja jäi eläkkeelle 22. tammikuuta 1980.
Barkevious Mingo

Barkevious Levon Mingo (s. 4. lokakuuta 1990 Belle Glade, Florida) on yhdysvaltalainen amerikkalaisen jalkapallon pelaaja, pelipaikaltaan tukimies. Hän edustaa NFL-liigassa pelaavaa Chicago Bearsia.
Ura.
Kolme vuotta Louisianan osavaltionyliopistossa yliopistojalkapalloa pelannut Mingo oli yksi vuoden ykkösnimistä, ja häntä pidettiin mahdollisena top 5 -varauksena, yhdessä LSU:n toisen puolustuksen linjamiehen, Sam Montgomeryn kanssa. Mingo oli puolustuksen linjamieheksi poikkeuksellisen nopea, ja hän on juossut 40 jaardia parhaimmillaan 4,5 sekunnissa. Cleveland Browns varasi hänet lopulta tilaisuuden kuudentena pelaajana.
Clevelandissa Mingon pelipaikka vaihtui puolustuksen linjamiehestä tukimieheksi. Mingo pelasi kolme kautta Clevelandissa, mutta hänellä oli vaikeuksia sopeutua pelipaikan muutokseen. Lopulta Cleveland kauppasi Mingon kauden 2016 kintaalla New England Patriotsiin. Mingo pelasi New Englandissa lähinnä erikoisjoukkueissa. Patriots voitti Super Bowlin tuona kautena.
Kaudeksi 2017 Mingo siirtyi yksivuotisella sopimuksella Indianapolis Coltsiin. Mingo alkoi kehittyä tukimiehenä, mutta Colts ei uusinut hänen sopimustaan kauden jälkeen. Sen sijaan Seattle Seahawks teki hänen kanssaan kaksivuotisen sopimuksen. Kausi 2018 oli tilastojen valossa Mingon uran siihen astisesti parhain.
Ennen kauden 2019 alkua Mingo siirtyi Houston Texansiin osana pelaajakauppaa, jossa tähtipelaaja Jadeveon Clowney siirtyi Seattleen. Kauden jälkeen Texans tarjosi Mingolle jatkosopimusta, mutta hän päätti siirtyä yksivuotisella sopimuksella Chicago Bearsiin.
Louisianan osavaltionyliopisto

Louisianan osavaltionyliopisto (lyhennetään LSU) on julkinen yliopisto Baton Rougessa, Louisianan osavaltiossa Yhdysvalloissa. Yliopisto on perustettu vuonna 1860, ja vuonna 2021 siellä opiskeli yli 33 000 opiskelijaa.
NCAA:n alaisessa yliopistourheilussa yliopistoa edustavat LSU Tigersin nimellä kulkevat joukkueet. Vahva edustus yliopistolla on perinteisesti ollut etenkin amerikkalaisessa jalkapallossa, jonka kotikentälle Tiger Stadiumille mahtuu parhaimmillaan 92 542 katsojaa.
Kiinalainen ARWU-yliopistoranking arvioi Louisianan osavaltionyliopiston tieteellisten näyttöjen perusteella maailman huippuyliopistojen listalla 2021 sijaluokkaan 501-600.
The Afghan Whigs

The Afghan Whigs on yhdysvaltalainen vaihtoehtorock-yhtye Cincinnatista, Ohiosta. Alun perin yhtye oli aktiivinen vuodesta 1986 vuoteen 2001, mutta levytti kaksi uutta kappaletta vuonna 2006 ja palasi esiintymislavoille vuonna 2011.
Vaikka The Afghan Whigs saavutti vain kohtuullista kaupallista menestystä, se oli eräs yksi 1990-luvun alun eniten kriitikoilta tunnustusta saaneista vaihtoehtorockyhtyeistä.
My World (EP)

My World on kanadalaisen laulajan Justin Bieberin ensimmäinen EP-levy, joka julkaistiin 17. marraskuuta 2009. Se on Bieberin kaksiosaisen esikoisalbumin ensimmäinen puolisko. Albumin toinen puolisko "My World 2.0" julkaistiin maaliskuussa 2010. "My World" sai kriitikoilta myönteisiä arvosteluja ja se sijoittui parhaimmillaan viidenneksi Yhdysvaltain "Billboard" 200 -albumilistalla. Yhdysvalloissa albumia myytiin 137 000 kappaletta sen julkaisua seuranneen viikon aikana.
Justin Bieber on ensimmäinen sooloartisti, joka on saanut neljä singleä "Billboard" Hot 100 -musiikkilistan 40 parhaan joukkoon ennen esikoisalbumin julkaisua.
Taustaa.
Bieber aloitti musiikkiuransa YouTubesta, jonne hän ja hänen äitinsä olivat ladanneet videoita Bieberin musiikkiesityksistä sukulaisten ja ystävien katseltavaksi. Hänen suosionsa sivustolla alkoi kasvaa, jolloin hänen tuleva managerinsa Scooter Braun otti häneen yhteyttä. Braun lennätti Bieberin Atlantaan, jossa tämä lauloi rap-artisti Usherille. Lokakuussa 2008 Bieber kiinnitettiin levy-yhtiö Island Recordsiin. Usher esitteli Bieberin musiikkiteollisuudelle huhtikuussa 2009, jolloin hän kuvaili Bieberiä muun muassa ”nuoreksi ilmiöksi”.
Tyyli ja sanoitus.
Musiikillisesti "My World" yhdistelee R&amp;B:tä ja popmusiikkia ja levyn tyyliä on verrattu muun muassa Chris Browniin.
Kappaleet.
Bonuskappaleet
Vastaanotto.
Albumin arvosteluja.
"My World" on saanut pääosin myönteisiä arvosteluja. Arvosteluja kokoava verkkosivusto Metacritic on antanut albumille pisteet 65/100. Musiikkilehti "Billboardin" arvostelussa EP-levyn kappaleita kutsuttiin poikamaisiksi, mutta myös aikuismaisiksi. "Allmusic" puolestaan vertasi levyn kappaleita nuoremman Chris Brownin ja Ne-Yon tuotantoon. "Washington Postin" toimittaja totesi 15-vuotiaan Bieberin näyttävän Zac Efronilta ja kuulostavan Justin Timberlakelta. Hän piti Bieberiä lupaavana uutena artistina, mutta kritisoi joidenkin kappaleiden liiallista Auto-Tunen käyttöä.
Skandaali tyttökoulussa

Skandaali tyttökoulussa on Edvin Laineen ohjaama elokuva vuodelta 1960. 
Tuotanto.
Robert Kiljanderin alkuperäisessä näytelmässä "Sanny Kortmanin koulu" (1902) ei ollut minkäänlaista skandaalia, ja se tapahtui tiiviisti opettajienhuoneessa. Käsikirjoittaja laajensi tarinaa ja liimasi siihen kohtauksia, jotka toivat siihen eloa, Edvin Laineen mukaan saumattomaksi kokonaisuudeksi.
Teatterikoulussa vielä opiskellut Rose-Marie Precht näyttelee ensimmäisessä elokuvaroolissaan. Mukana on paljon muitakin nuoria näyttelijänalkuja, teatterikoulun oppilaita, kuten Esko Salminen, Elina Salo ja Liisa Roine.
Arviot.
Aikalaisarvioissa elokuvaan suhtauduttiin melko myönteisesti. Serp eli Seere Salminen saa kiitosta käsikirjoittajana Paula Talaskiveltä ("Helsingin Sanomat"). Esko Elstelä ("Päivän Sanomat") huomautti, ettei ohjaaja Edvin Laine ole lajityypissä parhaimmillaan, eivätkä käsikirjoittajan ja ohjaajan näkemykset siten aina kohtaa.
Televisioesityksen yhteydessä eräs kriitikko antoi arviokseen: ”herttainen viehättävä ajankuva 1800-luvun lopun suomalaisesta koulumaailmasta”.
Milan Biševac

Milan Biševac (s. 31. elokuuta 1983 Kosovska Mitrovica, Jugoslavia) on serbialainen jalkapalloilija, pelipaikaltaan puolustaja. Hän edustaa Ranskan Ligue 1:n Olympique Lyonnais'ta.
Ura.
Biševac aloitti pelaajauransa belgradilaisessa FK BASKissa vuonna 2001. Hän edusti uransa alkuvuodet pienempiä serbialaisjoukkueita, kunnes siirtyi kesällä 2004 maan suurseuraan Punaiseen tähteen. Seuran paidassa hän juhli kahta maan mestaruutta, vaikkei kuulunutkaan avauskokoonpanon vakiokasvoihin.
Kauden 2006/07 jälkeen Biševac jätti kotimaansa kentät siirtyen Ranskaan RC Lensiin. Ensimmäisellä kaudella vastuu jäi vähäiseksi, mutta kausi 2007/08 toi serbialaistopparille läpimurron Ranskassa. Kauden jälkeen hän siirtyi Valenciennesiin, jossa pelasi joukkueen runkotopparina kolmen kauden aikana sadassa liigaottelussa.
Kesällä 2011 Biševac siirtyi Paris Saint-Germainiin. PSG:n qatarilaisomistajien uusien hankintojen myötä Biševacin rooli seurassa pieneni ja kesällä 2012 hän siirtyi Olympique Lyoniin.
Serbian maajoukkueessa Biševac debytoi vuonna 2006.
Elenia

Elenia-konserniin kuuluvat Elenia Oy ja sen kokonaan omistama sähköverkkoyhtiö Elenia Verkko Oyj. Elenian omistajat ovat Valtion Eläkerahasto, Allianz Capital Partners sekä Macquarie Infrastructure and Real Assets.
Historia.
Vuonna 2011 ruotsalainen Vattenfall myi Suomen sähkönjakelu- ja lämpöliiketoimintansa LNI Acquisition -nimiselle yhtiölle 1,54 miljardilla eurolla. LNI:n takana ovat eläkevakuutusyhtiö Ilmarinen, Goldman Sachs ja 3i. Myynnin jälkeen LNI muutti nimensä Eleniaksi.
Joulukuussa 2017 Goldman Sachs, 3i ja Ilmarinen myivät Elenian Allianzille, Macquarie Infrastructure and Real Assetsille ja Valtion Eläkerahastolle.
Vuoden 2019 loppuun energiapalveluita tarjoava yhtiö oli nimeltään Elenia Palvelut Oy. Se on nyt osa Elenia Oy:tä.
Heinäkuussa 2019 Elenia myi konserniin aiemmin kuuluneen Elenia Lämpö Oy:n (nyk. Loimua). Ostajina olivat SL Capital Infrastructure II SCSP, DIF Infrastructure V Coöperatief U.A ja LPPI Infrastructure Investments LP.
Liiketoiminta.
Elenia Verkko Oyj on sähköverkkoyhtiö, joka palvelee 435 000 kotitalous-, yritys- ja yhteiskunta-asiakasta yli sadan kunnan alueella Kanta- ja Päijät-Hämeessä, Pirkanmaalla, Keski-Suomessa sekä Etelä- ja Pohjois-Pohjanmaalla. Elenia huolehtii sähköverkon toimivuudesta ja uudistamisesta sekä rakentaa sähköverkkoa ja -liittymiä kumppaniyhtiöidensä kanssa. Yhtiö mittaa asiakkaidensa sähkönkulutuksen ja toimittaa energiatiedot sähkönmyyjille. Elenia on toiseksi suurin Suomen noin 80 verkkoyhtiöstä. Sähköverkkoa yhtiöllä on 76 000 km. Elenia on vuodesta 2009 lähtien rakentanut ainoastaan maakaapeloitua sähköverkkoa. Elenian sähköverkkojen maakaapelointiaste oli vuoden 2021 lopussa 58,5 %.
Sähköverkko
Kellojambolaani

Kellojambolaani ("Syzygium samarangense") on myrttikasvien heimoon ja jambolaanien sukuun kuuluva ainavihanta hedelmäpuu. Sitä viljellään trooppisella vyöhykkeellä lähinnä hedelmiensä vuoksi, mutta myös koristepuuna.
Ulkonäkö ja koko.
Kellojambolaani on pienehkö ainavihanta puu, jolla on yleensä monihaarainen ja mutkainen runko. Runko haaroittuu usein jo läheltä tyveä, ja puu on usein leveämpi kuin se on korkea. Se kasvaa parhaimmillaan noin 15 metriä korkeaksi ja 50 senttimetrin paksuiseksi rungon läpimitaltaan.
Soikeat tai pitkänpyöreät lehdet ovat 10–25 senttimetriä pitkät, 5–8 senttimetriä leveät ja vastakkaiset. Ne ovat tyvestään kapeita tai pyöristyneitä ja kärjestään tylppiä tai hieman teräviä. Lehdet ovat sulkasuonisia. Lehtiruoti on alle neljä millimetriä pitkä.
Kukinnot ovat rakenteeltaan viuhkoja ja kasvavat versojen kärjissä tai lehtihangoissa. Kukinnossa on noin 3–30 kellertävänvalkoista kukkaa. Kukat ovat noin 3–4 senttimetriä halkaisijaltaan. Kukissa on 4 pyöreähköä 10–15 millimetriä pitkää terälehteä, ja lukuisia jopa 3 senttimetriä pitkiä heteitä. Hedelmät kypsyvät alueesta riippuen maalis- ja elokuun välillä.
Hedelmä.
Hedelmä on muodoltaan päärynämäinen, noin 4–6 senttimetriä pitkä marja. Sen hyvin ohut kuori on kiiltävä ja hieman vahapintainen. Kuoren väri vaihtelee vihertävän valkoisesta kirkkaanpunaiseen. Hedelmän sisällä on luonnossa yksi tai kaksi suurehkoa siementä, viljelyhedelmissä tosin ei usein ole ollenkaan siemeniä. Läpikuultava hedelmämalto on kellertävän tai vihertävän valkoista ja tuoksuvaa. Hedelmä on maultaan varsin mieto ja makea.
Levinneisyys ja elinympäristö.
Laji on kotoperäinen Malaijien saaristossa sekä Andamaanien ja Nikobaarien saaristossa. Kellojambolaanit kasvavat luonnostaan kosteissa trooppisissa alankometsissä, korkeintaan 1 220 metrin korkeudessa. Puu ei menesty kuivassa maaperässä.
Käyttö.
Hedelmät ovat syötäviä, ja siemenettömät hedelmät syödään yleensä kokonaan kuorineen. Hedelmää käytetään laajalti varsinkin Kaakkois-Aasiassa. Se syödään usein sellaisenaan, mutta sitä käytetään myös salaatteihin ja säilykkeisiin. Indonesiassa siitä on perinteisesti valmistettu asinania suolavedessä säilömällä.
Kellojambolaanin hedelmiä on käytetty ihmisravinnoksi tuhansia vuosia. Kasvi tuotiin Malaijien saaristosta Filippiineille, ja mantereiseen Kaakkois-Aasiaan jo esihistoriallisella ajalla. Nykyään se on erittäin laajalti viljelty lähes kaikkialla trooppisessa Aasiassa. Sitä viljellään vähemmän muualla tropiikissa, lähinnä koristekasvina.
Kellojambolaania lisätään usein kasvullisesti. Sitä voi kasvattaa siemenestäkin, mutta hedelmästä poistettu siemen kuivuu ja kuolee varsin nopeasti, eikä sitä voida varastoida pitkiä aikoja. Lisäksi monet viljelyssä olevat puut eivät tuota ollenkaan siemeniä.
Luokittelu.
Kellojambolaani kuuluu jambolaanien yli tuhatlajiseen sukuun, myrttikasvien alaheimossa "Syzygieae". Kellojambolaani on toisinaan luokiteltu myös sukuun "Eugenia" nimillä "Eugenia javanica" ja "Eugenia mananquil", sekä sukuun "Jambosa", jota ei nykyisin pidetä omana sukunaan vaan jambolaanien ("Syzygium") synonyyminä. Useita muitakin jambolaaneja viljellään hedelmäpuina.
Yves-Georges-René Ramousse

Yves-Georges-René Ramousse (23. helmikuuta 1928 Sembadel – 25. helmikuuta 2021 Montauban) oli ranskalaissyntyinen Kambodžassa uransa luonut roomalaiskatolinen piispa. Hänet vihittiin La Société des Missions Etrangères'n papiksi 4. huhtikuuta 1953 ja nimitettiin Phnom-Penhin apostoliseksi vikaariksi sekä Pisitan titulaaripiispaksi 12. marraskuuta 1962. Piispaksi vihkiminen seurasi 24. helmikuuta 1963. Pääkonsekraattorina toimi Gustave-André-Ferdinand Raballand, jota avustivat Henri-Marie-Ernest-Désiré Pinault ja Jean-Pierre-Georges Dozolme.
Ramousse osallistui Vatikaanin toiseen kirkolliskokoukseen. Hän erosi tehtävistään apostolisena vikaarina 30. huhtikuuta 1976, mutta sai nimityksen jälleen samaan virkaan 6. heinäkuuta 1992. Hän toimi Phnom-Penhin apostolisena vikaarina, kunnes erosi tehtävistään 14. huhtikuuta 2001.
Augustine Kasujja

Augustine Kasujja (s. 26. huhtikuuta 1946) on ugandalainen roomalaiskatolinen arkkipiispa, joka on luonut uran kirkkonsa diplomaattisissa tehtävissä. Hänet vihki papiksi Kampalan arkkihiippakuntaan Paavali VI, ja hän sai 26. toukokuuta 1998 nimitykset Caesarea in Numidian titulaariarkkipiispaksi sekä apostoliseksi nuntiukseksi Algeriaan ja Tunisiaan.
Kasujjan konsekroi piispaksi 22. elokuuta 1998 Emmanuel Wamala, jota avustivat Carlo Maria Viganò ja Paul Lokiru Kalanda. 22. huhtikuuta 2004 Kasujja sai nimityksen apostoliseksi nuntiukseksi Madagaskarille ja Seychelleille. Lisäksi hänet nimitettiin apostoliseksi delegaatiksi Komoreille. 
9. kesäkuuta 2004 Kasujja sai lisäksi nimityksen apostoliseksi nuntiukseksi Mauritiukselle. 2. helmikuuta 2010 hänet nimitettiin apostoliseksi nuntiukseksi Nigeriaan.
Vokrug sveta

Vokrug sveta () on vanhin yhä ilmestyvä venäläinen aikakauslehti.
 Tämä suosittu lehti on ilmestynyt vuodesta 1861 lähtien. Se kertoi matkailusta, vieraista maista, historiasta ja tieteestä 27 vuotta ennen National Geographicia. Vokrug sveta on siten yksi maailman vanhimmista suurelle yleisölle tarkoitetuista populaaritieteen lehdistä.
Karlo (nimi)

Karlo (, ) on miehen etunimi. Tässä muodossa se on käytössä ainakin Kroatiassa, jonkin verran Suomessakin. Samaa alkuperää ovat yleisemmät suomalaiset nimet Kaarlo, Kaarle ja Kalle. Suomessa oli muutamia Karlo-nimisiä jo 1800-luvun lopulla. Vuoden 1950 alusta tammikuuhun 2025 mennessä nimi on annettu 237 henkilölle. Suomen Karloilla ei heidän vähäisen määränsä vuoksi ole omaa virallista nimipäivää, mutta muut samaa alkuperää olevat nimet ovat kalenterissa 28. tammikuuta.
Sam Montgomery

Sidney Sammual "Sam" Montgomery (s. 25. toukokuuta 1990 Greenwood, Etelä-Carolina) on yhdysvaltalainen amerikkalaisen jalkapallon pelaaja, pelipaikaltaan puolustuksen linjamies. Hän pelaa tällä hetkellä NAL-sarjan Massachusetts Piratesissa.
Ura.
Kolme vuotta Louisianan osavaltionyliopistossa pelannut Montgomery oli yksi vuoden ykkösnimistä, ja häntä pidettiin mahdollisena top 5 -varauksena, yhdessä LSU:n toisen puolustuksen linjamiehen, Barkevious Mingon kanssa. Houston Texans varasi Montgomeryn kolmannella kierroksella, 95. varausvuorolla.
Montgomery teki sopimuksen Houstonin kanssa, mutta aivan kauden alussa hänen sopimuksensa purettiin joukkueen sääntöjen rikkomisen vuoksi. Tämän jälkeen hän yritti tulevina kausina Oakland Raidersin ja Cincinnati Bengalsin joukkueissa, muttei mahtunut joukkueiden kokoonpanoihin.
Montgomery yritti myös kanadalaiseen CFL-sarjaan, muttei saanut sieltäkään paikkaa. Lopulta kesällä 2018 hän sai sopimuksen lajin sisäversion NAL-liigan Massachusetts Piratesin kanssa. Vuonna 2019 Montgomery siirtyi Memphis Expressiin uuteen AAF-liigaan. Liiga teki konkurssin kesken ensimmäisen kauden.
Vuonna 2020 Montgomery aloitti uudessa XFL-liigassa DC Defendersin joukkueessa. Koronaviruspandemia keskeytti kauden 2020 ja koko liiga lopetti väliaikaisesti toimintansa. Muutaman vuoden pelaamattomuuden jälkeen Montgomery palasi NAL-liigan Massachusetts Piratesiin vuonna 2024.
Afganistan kesäolympialaisissa 2012

Afganistan osallistui vuoden 2012 kesäolympialaisissa neljään lajiin kuuden urheilijan joukkueella. Päättäjäisissä maan lippua kantanut Rohullah Nikpah voitti Afganistanin ensimmäisen olympiamitalin edellisissä kesäolympialaisissa Pekingissä. Tällä kertaa hän voitti pronssin. Maan lipunkantajana avajaisissa toimi taekwondoin Nesar Ahmad Bahavee.
Lähteet.
Logan Marshall-Green

Logan Marshall-Green (s. 1. marraskuuta 1976 Charleston, Etelä-Carolina) on yhdysvaltalainen näyttelijä. Hänen tunnetuimmat näyttelijäntyönsä ovat televisiosarjoissa "Lain varjossa", "O.C." ja "24" sekä elokuvissa "Prometheus" ja "Upgrade". Hän on myös käsikirjoittanut ja ohjannut elokuvan "Adopt a Highway", joka sai ensi-iltansa vuonna 2019.
Matt Leinart

Matthew Stephen "Matt" Leinart (s. 11. toukokuuta 1983 Santa Ana, Kalifornia) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Leinart ei ole pelannut missään vuoden 2013 jälkeen. Hän on ammattilaisurallaan edustanut Arizona Cardinalsia, Houston Texansia ja Oakland Raidersia.
Leinart on vuoden 2004 Heisman Trophy -voittaja. Leinart valittiin College Football Hall of Fameen vuonna 2017.
NFL-ura.
Arizona Cardinals.
Arizona Cardinals varasi Etelä-Kalifornian yliopiston joukkueessa, USC Trojansissa yliopistojalkapalloa pelanneen Leinartin vuoden 2006 NFL:n varaustilaisuuden ensimmäisellä kierroksella, 10. pelaajana. Koko nelivuotisen Cardinals-uransa aikana hän taisteli aloittajan paikasta veteraani Kurt Warnerin kanssa. Warnerin lopetettua uransa kauden 2009 jälkeen, Leinartin odotettiin ottavan selvä ykköspelinrakentajan rooli ensimmäistä kertaa NFL-urallaan.
Harjoitusleirillä ennen kautta 2010 Leinart menetti aloittajan paikan Derek Andersonille, jolloin Cardinalsin kärsivällisyys entistä ykköskierroksen varaustaan kohtaan petti. Joukkue purki Leinartin sopimuksen kaksi päivää harjoituskauden viimeisen harjoitusottelun jälkeen, ja päätti pitää Andersonin varamiehinä tulokkaat John Skeltonin ja Max Hallin.
Houston Texans.
Leinart teki ennen runkosarjan 2010 alkua vapaana pelaajana sopimuksen Houston Texansin kanssa, jossa hänestä tuli Matt Schaubin varamies. Schaub pelasi kokonaan kaikki kauden 16 ottelua, joten Leinart ei käynyt kertaakaan kentällä kauden aikana. Kauden jälkeen liikkui huhuja Leinartin siirtymisestä Seattle Seahawksin riveihin taistelemaan aloittajan paikasta entisen valmentajansa Pete Carrollin alaisuudessa, mutta Leinart päätti kuitenkin palata toiseksi kaudeksi Houstoniin.
Tilaisuutensa Texansin aloittajana Leinart sai kesken kauden 2012, Schaubin loukkaannuttua ja jouduttua loppukaudeksi sivuun. Sama kohtalo kävi pian kuitenkin myös Leinartille, ja aloittajan vastuu jäi kolmospelinrakentajana kauden aloittaneelle tulokkaalle T. J. Yatesille. Houston vapautti Leinartin sopimuksestaan kauden loputtua.
Oakland Raiders.
Leinart teki 1. toukokuuta 2012 sopimuksen Oakland Raidersin kanssa, jossa hän on lähtökohtaisesti yliopistoaikojen joukkuetoverinsa, vuoden 2002 Heisman-voittajan ja 2003 ykkösvarauksen Carson Palmerin varamies.
M. M. Keeravani

M. M. Keeravani (; s. 4. heinäkuuta 1961 Andhra Pradesh, Intia) on intialainen elokuvamusiikin säveltäjä ja laulaja, joka tekee musiikkia telugun-, tamilin-, kannadan-, malajalamin- ja hindinkielisiin elokuviin.
Ura.
Keeravani aloitti uransa vuonna 1987 säveltäjä Chakravarthyn apulaisena elokuvissa kuten "Collectorgari Abbayi" ja "Bharathamlo Arjunudu". Ensimmäinen Keeravanin säveltämä elokuva itsenäisenä säveltäjänä oli vuoden 1990 elokuva "Kalki", jota ei kuitenkaan julkaistu. Yleisön tietoisuuteen hän tuli samana vuonna ilmestyneellä elokuvalla "Manasu Mamatha", ja hänen ensimmäinen paremmin pärjännyt elokuvansa oli vuoden 1991 "Kshana Kshanam", jonka kaikki laulut nousivat paikallisten musiikkilistojen kärkipäähän. Tämän jälkeen Keeravani alkoi saada työtarjouksia eri puolilta Etelä-Intiaa. Keeravanin ensimmäinen suurempi hindinkielinen elokuva oli vuoden 1995 "Criminal".
Keeravanilla on ollut paljon yhteisiä projekteja muun muassa hänen ohjaajana toimivan serkkunsa S. S. Rajamoulin kanssa. Keeravani on säveltänyt musiikkia yli kahteensataan intialaiseen elokuvaan ja voittanut useita elokuvapalkintoja.
Tatu Kokko

Tatu Kokko (oik. Tatu-Pekka Kekäläinen, s. 27. joulukuuta 1969 Kaavi) on suomalainen kirjailija.
Kokko valmistui kasvatustieteiden maisteriksi Turun yliopistosta 1995. Hän on työskennellyt opettajana ja kustantajana. Hänen kustantajansa on Icasos. Kokko on kirjoittanut Rob McCool -nuortenkirjasarjan käsikirjoitusta Livekirjailija-blogissaan.
Kokon nuortenkirja "Rob McCool ja Krimin jalokivi" oli vuoden 2016 Savonia-kirjallisuuspalkintoehdokas. Minna Canth -aiheinen "Kävelevien patsaiden kaupunki" oli vuoden 2019 Savonia-palkintoehdokas.
Kokko asuu Kuopiossa.
Lentopallo kesäolympialaisissa 2012 – miesten turnaus

Miesten lentopalloturnaukseen Lontoon olympiakisoissa 2012 osallistui 12 joukkuetta. Joukkueet jaettiin kahteen alkulohkoon, alkulohkojen neljä parasta joukkuetta selviytyivät pudotuspeleihin.
Loppuottelussa kohtasivat Venäjä ja Brasilia. Brasilialla oli jo kolmannessa erässä kaksi ottelupalloa, mutta Venäjä onnistui ne selvittämään ja nousi lopulta olympiavoittoon saakka. Brasilia sai hopeaa ja pronssia otti Italia.
Martin Kližan

Martin Kližan (s. 11. heinäkuuta 1989 Bratislava) on slovakialainen tennispelaaja. Parhaimmillaan hän on ollut kaksinpelissä ATP-listan sijalla 26 maaliskuussa 2013. Hän on voittanut urallaan kaksi ATP-turnausta kaksinpelissä ja kaksi nelinpelissä.
Kližan voitti vuonna 2006 Ranskan avointen poikien kaksinpelin. Ammattilaisena Kližan teki Grand Slam -debyyttinsä vuoden 2010 Yhdysvaltain avoimissa, missä hän hävisi ensimmäisellä kierroksella Juan Carlos Ferrerolle. Vuosi 2012 oli hänen läpimurtovuotensa, kun hän voitti uransa ensimmäisen ATP-turnauksen Pietarissa ja päätti kautensa ATP-listan top 50:ssä. Hänet valittiin vuoden päätteeksi myös kauden tulokkaaksi ATP-kiertueella. Kližan saavutti toisen kaksinpelin ATP-turnausvoittonsa Münchenissä huhti-toukokuun vaihteessa 2014. Grand Slam -turnauksissa hän on parhaimmillaan päässyt neljännelle kierrokselle Yhdysvaltain avoimissa 2012.
Ihmisen fysiologia ja anatomia

Ihmisen fysiologia ja anatomia on kirja joka on tarkoitettu erityisesti ammattikorkeakoulujen terveysalan opiskelijoille ja jonka tarkoituksena on kasvattaa hoitotyön tieteellistä pohjaa. Teos soveltuu lisäksi fysiologian ja anatomian oppikirjaksi esim. lääketieteen ja psykologian opiskelijoille.
Prinsessa Mary (Iso-Britannia)

Prinsessa Mary (25. huhtikuuta 1897, Sandringham – 28. maaliskuuta 1965) oli Britannian kuninkaan Yrjö V:n ja kuningatar Maryn ainoa tytär ja hänellä oli Princess Royal -arvonimi. Prinsessa Marysta tuli Harewoodin kreivitär, kun hän avioitui 28. helmikuuta 1922 Harewoodin 6. jaarlin, Henry Lascellesin kanssa. Häät järjestettiin Westminster Abbeyssa. Pari sai kaksi lasta, Georgen ja Geraldin. 
Prinsessa Mary oli Yrjö VI:n ja Edvard VIII:n sisar ja Elisabet II:n täti. Hän oli läsnä veljentyttärensä kruunajaisissa vuonna 1953.
Prinsessa Mary teki hyväntekeväisyyttä, kuten auttoi perustamaan joululahjarahaston ensimmäisessä maailmansodassa taisteleville. Sotilaille lähetettiin tupakkaa, makeisia, kirjoitusvälineitä ja prinsessan muotokuva "lahjana kansalta" jouluna 1914. Mary huolehti sotilaista myös myöhemmin, sillä hän tunnisti tarpeen kuntouttaa haavoittuneita sotilaita ja tukea heidän perheitään. Vuonna 1956 hänestä tehtiin Britannian armeijan kunniakenraali kiitoksena työstään sotilaiden kanssa. 
Vuonna 1918 Mary pyysi isältään lupaa kouluttautua sairaanhoitajaksi. Marysta tuli ensimmäinen monarkin lapsi, joka osallistui sairaanhoitajakoulutukseen St Ormond's Streetillä. Harjoittelun aikana Mary pyysi tulla kohdelluksi täsmälleen samoin kuin muutkin harjoittelijat. Hän myös työskenteli St Ormond's Streetin sairaalassa kahtena päivänä viikossa vuosina 1918-1920. Myös Maryn myöhempi julkinen elämänsä heijasteli hänen kokemustaan sairaalatyöstä. Vuonna 1941 hän osallistui terveyskampanjointiin rohkaisten ihmisiä verenluovutukseen. Mary muun muassa luovutti itse verta lehdistön edessä.
Natriummetoksidi

Natriummetoksidi eli natriummetylaatti tai natriummetanolaatti (CH3ONa) on yksi alkoksideista. Yhdistettä käytetään muun muassa synteettisessä orgaanisessa kemiassa.
Ominaisuudet.
Natriummetoksidi on kiinteää valkoista jauhetta. Yhdiste liukenee metanoliin, etanoliin ja dimetyylisulfoksidiin. Veden kanssa se reagoi voimakkaasti muodostaen metanolia ja natriumhydroksidia. Yhdiste on erittäin voimakas emäs ja kykenee syövyttämään useita metalleja.
Valmistus ja käyttö.
Tyypillisesti natriummetoksidia valmistetaan sulan natriummetallin ja metanolin välisellä reaktiolla. Voidaan käyttää myös natriumin ja elohopean amalgaamia, jota muodostuu sivutuotteena valmistettaessa klooria elektrolyyttisesti natriumkloridista. Näin saadaan natriummetoksidin metanoliliuos. Kuivaa natriummetoksidia voidaan valmistaa johtamalla metanolihöyryjä sulaan natriummetalliin.
 2 Na + 2 CH3OH → 2 CH3ONa + H2
Natriummetoksidia käytetään kiinteänä tai metanoliliuoksina, jotka sisältävät yhdistettä tyypillisesti 21 tai 30 massaprosenttia. Orgaanisessa synteesissä natriummetoksidia käytetään emäksisenä katalyyttinä muun muassa kondensaatio- ja dehydrohalogenointireaktioissa. Natriummetoksidia käytetään katalyyttinä myös biodieselin valmistukseen käytettävissä vaihtoesteröintireaktioissa. Se on muihin transesteröintikatalyytteihin nähden nopeampi. Sen etuna verrattuna esimerkiksi natriumhydroksidiin on, että reaktiossa ei muodostu vettä, joka aiheuttaisi epätoivottuja saippuoitumisreaktioita.
Thiago Pereira

Thiago Machado Vilela Pereira (s. 26. tammikuuta 1986, Volta Redonda, Brasilia) on brasilialainen uimari. Hän on entinen 200 metrin sekauinnin lyhyen radan maailmanennätyksen haltija.
Thiago oli hukkua kaksivuotiaana veteen. Tämän johdosta hänen äitinsä laittoi nuoren Thiagon uimakouluun.
Pereira saavutti Lontoon olympialaisissa 2012 hopeaa 400 metrin sekauinnissa tehden maansa ennätyksen. Kirkkaimman mitalin vei Yhdysvaltain Ryan Lochte. Barcelonan MM-kilpailuissa 2013 Pereira saavutti pronssia 200 ja 400 metrin sekauinneissa. Kazanin MM-kilpailuissa 2015 hän sai 200 metrin sekauinnissa hopeaa. Hän on voittanut 15 kultamitalia Pan-Amerikan kisoissa.
Herschel Walker

Herschel Junior Walker (s. 3. maaliskuuta 1962, Wrightsville, Georgia) on yhdysvaltalainen entinen amerikkalaisen jalkapallon pelaaja, pelipaikaltaan keskushyökkääjä. Ammattilaisurallaan Walker edusti kuutta eri seuraa, ja hänet valittiin kahdesti NFL:n tähdistöotteluun Pro Bowliin.
Walker on vuoden 1982 Heisman Trophy -voittaja. Yliopistojalkapalloa hän pelasi Georgian yliopiston joukkueessa.
Muuta.
Walker on parhaimmillaan juossut 100 metriä 10,23 sekunnissa. Hän oli kilpailijana Diilin yhdysvaltalaisen version kahdeksannella tuotantokaudella, jonka voitti koomikko Joan Rivers.
Walker oli entisen presidentin Donald Trumpin tukemana republikaanina ehdolla Georgian osavaltiosta Yhdysvaltain senaattiin syksyn 2022 vaaleissa, mutta hävisi joulukuun uusintavaalissa demokraattisenaattori Raphael Warnockille. Walker on ilmoittanut olevansa ehdoton abortin vastustaja, joskin sittemmin myöntänyt mahdollisiksi poikkeuksiksi raiskauksesta johtuvan raskauden ja äidin terveyttä uhkaavan raskauden.
Emile Jean Marie Henri Joseph Destombes

Emile Jean Marie Henri Joseph Destombes (15. elokuuta 1935 Roncq – 28. tammikuuta 2016) oli Kambodžassa toiminut ranskalaissyntyinen roomalaiskatolinen piispa. Hänet vihittiin La Société des Missions Etrangères’n papiksi 21. joulukuuta 1961 ja nimitettiin Phnom-Penhin apostoliseksi koadjuuttorivikaariksi sekä Altavan titulaaripiispaksi 14. huhtikuuta 1997. Piispaksi vihkiminen seurasi 5. lokakuuta. Pääkonsekraattorina toimi Yves-Georges-René Ramousse, jota avustivat Luigi Bressan ja Joseph Banchong Aribarg.
Destombesista tuli 14. huhtikuuta 2001 Phnom-Penhin apostolinen vikaari, jona hän toimi, kunnes jäi eläkkeelle 1. lokakuuta 2010.
Kanuunankuulapuu

Kanuunankuulapuu ("Couroupita guianensis") on kuulapuiden ("Couroupita") sukuun ja huppukukkakasvien heimoon kuuluva puulaji. Se kasvaa luontaisena Etelä-Amerikassa Amazonin alueella sekä mantereen trooppisissa pohjoisosissa. Puu on saanut nimensä suurista, kovakuorisista kanuunankuulaa muistuttavista hedelmistään.
Kuvaus.
Kanuunankuulapuu on noin 35-metriseksi kasvava usein suorarunkoinen puu. Latvus on leveähkö, ja yleensä aivan rungon yläosassa. Kukinnot kehittyvät suoraan rungosta, ja runko on usein pitkälti kukintovarsien peitossa. Puu on tavallisesti ainavihanta, mutta sen on todettu pudottavan lehtensä hieman ennen kukintaa eräillä kasvualueistaan.
Lehdet ovat ryhmittyneet versojen päätyihin. Lehdet ovat pyöreän soikeita, teräväkärkisiä ja yleensä 8–31 senttimetriä pitkiä. Niiden alapinta on nukkainen. Lehdet ovat ehytlaitaisia.
Kukinto on rakenteeltaan terttu. Näyttävät kukat ovat 5–6 senttimetriä leveitä, voimakkaan tuoksuvia ja muodoltaan tsygomorfisia. Sekä terä- että verholehtiä on kuusi. Terälehdet ovat yleensä yläpinnaltaan vaalean tai kirkkaan punaisia, alapinnaltaan punaisenkeltaisia. Hedelehdet muodostavat huppumaisen rakenteen kukan keskelle. Emin sikiäin on kuusionteloinen. Kasvin pölyttäjinä toimivat yleensä mehiläiset.
Hedelmä on muodoltaan pyöreä ja 12–25 senttimetriä halkaisijaltaan. Hedelmän kehitys ja kypsyminen kestää 12–18 kuukautta pölytyksestä. Kypsänä hedelmä putoaa puusta usein halkaisten kuoren. Hedelmän kuusilohkoinen malto on vaaleaa, mutta muuttuu hapettuessaan sinivihreäksi. Yhdessä hedelmässä on lukuisia pienehköjä noin 10–15 millimetriä pitkiä siemeniä.
Levinneisyys ja elinympäristö.
Kanuunankuulapuu kasvaa luonnossa Kolumbiassa, Venezuelassa, Guyanassa, Surinamessa, Ranskan Guayanassa, Brasiliassa sekä Ecuadorin ja Perun Amazonin alueen puoleisissa itäosissa. Sitä esiintyy Amazonin sademetsän alueen reunoilla, mutta ei laajan metsäalueen sisäosissa. Laji kasvaa yleensä alankometsien suhteellisen kosteilla alueilla, muttei tulvametsissä.
Käyttö.
Kanuunankuulapuuta käytetään lähinnä koristepuuna trooppisilla ja subtrooppisilla alueilla. Sen hedelmiä on myös käytetty eläinten rehuna, mutta ei yleensä ihmisravinnoksi.
Sarviokasirkka

Sarviokasirkka, aikaisemmalta nimeltään tarhaokasirkka, ("Tetrix tenuicornis") on okasirkkoihin kuuluva hyönteislaji. Se on luokiteltu Suomen kansallisessa uhanalaisarvioinnissa 2010 erittäin uhanalaiseksi (EN).
Lajin on kuvannut tieteelle suomalainen Johan Reinhold Sahlberg vuonna 1891 Nilsiästä löydetyn yksilön perusteella.
Koko ja ulkonäkö.
Sarviokasirkka muistuttaa erehdyttävästi yleistä nummiokasirkkaa ja lännenokasirkkaa ja lajin tunnistaminen vaatii yksilön varsin tarkkaa tutkimista. Keskeisenä tuntomerkkinä tuntosarvet ovat pidemmät ja ohuemmat kuin okasirkoilla yleensä ja keskimmäiset jaokkeet ovat noin kolme kertaa leveyttään pitemmät. Kuten muillakin okasirkoilla, keskiruumiin selkäpuoli jatkuu lippamaisesti takaruumiin yli ja siinä on voimakas pitkittäissuuntainen harjanne. Takasiivet ovat korkeintaan tynkämäisen etusiiven pituuden verran lippaa lyhyemmät. Lajityypillisiä tuntomerkkejä liittyy myös takimmaisen raajaparin yksityiskohtiin. Ruumiin väri vaihtelee ruskean eri sävyissä ja pituus on 8–11 mm.
Levinneisyys.
Sarviokasirkka on Euroopassa laajalti tavattava laji, jonka esiintyminen Pohjoismaissa rajoittuu Suomeen. Tanskasta tunnetaan yksi, mahdollisesti väärin määritetty yksilö. Idässä levinneisyys jatkuu Mongoliaan saakka. Suomessa laji on erittäin paikoittainen ja tunnetaan vain muutamalta esiintymispaikalta eteläisen ja keskisen Suomen alueelta. Lajin harvinaisuutta kuvaa se, että viimeisimmät havainnot Suomesta ovat vuosilta 1953, 1979 sekä 2008. Toistaiseksi tuorein havainto on yksittäinen yksilö Paraisilta.
Elinympäristö ja elintavat.
Keski-Euroopassa laji viihtyy usein jokien tuntumassa avoimissa ja kuivissa ympäristöissä, etenkin paikoilla, joilla maaperä on kalkkipitoista. Virossa laji tunnetaan paahteisilta paikoilta ja maatalousympäristöistä. Suomen esiintymispaikoista ei ole kovin kattavasti tietoja. Suomessa laji on arvioitu erittäin uhanalaiseksi ja sen säilymistä uhkaa ennen kaikkea sopivien elinympäristöjen umpeenkasvu.
Muiden okasirkkojen tapaan laji ei ääntele. Ravinnokseen se käyttää sammalia, jäkäliä ja kasveja. Talvehtiminen tapahtuu yleisimmin nymfinä, mutta joissakin määrin myös aikuisena.
Villa Erik

Villa Erik toimii entisen Hämeen Luontokeskuksen tiloissa Tammelassa. Eerikkilä Sport &amp; Outdoor Resort osti kesällä Metsähallitukselta Ruostejärven rannalla sijaitsevan Hämeen Luontokeskuksen kiinteistön, jossa se oli toiminut vuokralaisena vuodesta 2018 lähtien. Samalla Torronsuon ja Liesjärven kansallispuistojen asiakaspalvelu ja retkeilyneuvonta siirtyivät takaisin Metsähallitukselle.
Sijainti.
Villa Erik Lounais-Hämeessä Tammelassa, Letkun kylässä, Ruostejärven virkistysalueella. Autolla Villa Erikille pääsee Helsingin tai Forssan suunnasta Valtatie 2:lta (Helsinki–Pori-tieltä), jolta käännytään opasteiden mukaisesti Ruostejärven virkistysalueelle, ajetaan 1,5 kilometriä ja käännytään vasemmalle pysäköintialueelle. Hämeenlinnan suunnasta tullaan Härkätielle ja Portaan kylän suunnasta tultaessa ajetaan opasteiden mukaan Ruostejärven pysäköintialueelle. Myös bussilla pääsee 1,5 kilometrin päähän Eerikkilän pysäkille.
Palvelut.
Villa Erik on avoinna tilauksesta ryhmille niin yritystapahtumiin kuin perhejuhliin. Kesäisin Villa Erikissä avoinna kesäkahvila.
Luontokeskuksen tulevaisuus.
Tammelassa toimiva Eerikkilän Urheiluopisto ja Metsähallitus solmivat sopimuksen Hämeen luontokeskuksen toiminnan jatkamisesta Eerikkilän Urheiluopiston hallinnoimana. Luontokeskuksen palveluita kehitetään monipuolisemmaksi, tarkoituksena tehdä Hämeen luontokeskuksesta keskeinen paikka, josta matkaajat saavat tietoa alueen luontokohteista ja luontopalveluyrityksistä.
Luontokeskuksen toiminta on lakannut.
Karjalan rykmentti

Karjalan rykmentti oli toinen brittien värväämistä joukko-osastoista, jotka muodostuivat Suomen sisällissodan aikana Neuvosto-Venäjän puolelle paenneista punakaartilaisista. Se taisteli Vienan Karjalassa, bolševikkien rinnalla, Toivo Kuisman johtamaa suomalaisten heimosoturien joukkoa, Kuisman retkikuntaa vastaan, jonka se sai perääntymään. Karjalan rykmentin tunnuslause oli "Karjalan vapauden puolesta".
Toivo Kuisman johtama 250 miehen heimosoturijoukko oli elokuussa 1918 edennyt Vienaan ja piti hallussaan Uhtuaa. Englantilaisten varustama ja kouluttama tuolloin noin 300–400-miehinen Karjalan rykmentti aloitti sotatoimet heimosotureita vastaan surmaamalla tiedustelijoita ja vartiojoukkoja. Pian retkikunnan tilanne heikkeni ja karjalaisten joukko pyrki saartamaan Kuisman joukon. Jyskyjärvellä karjalaiset surmasivat 28-miehisestä vartiojoukosta 18 ja haavoittivat kahta. Kostamuksen 19-miehisestä vartiosta karjalaiset kaatoivat, neljää paennutta lukuun ottamatta, kaikki. Karjalaiset surmasivat myös haavoittuneita ja vankeja, tosin yksi vangituista heimosotureista päätyi Englantiin saakka. Paikalla olleet englantilaisjoukot onnistuivat saamaan suuren osan paikallisia ihmisiä puolelleen jakamalla elintarvikeapua sekä harjoittamalla propagandaa. Paikalliset opastivat Karjalan rykmentin joukkoja Kuisman vartiostojen kimppuun.
Toivo Kuisman joukkoon liittyi vahvistuksia odotettua vähemmän. Kuisma aloitti perääntymisen syyskuun lopulla ja samoihin aikoihin retkikunnan pääjoukko vetäytyi Vuokkiniemeen, rajan tuntumaan. Karjalan rykmentti saartoi Vuokkiniemen noin 350 miehen voimin ja aloitti hyökkäyksen konekiväärien voimin kylän aukealla kokoontuneita suomalaisjoukkoja vastaan. Suomalaiset avasivat konekivääritulen, minkä jälkeen heimosoturien noin 50-miehinen toinen komppania hyökkäsi Karjalan rykmentin sivustaan ja karkotti sen. Seitsemän karjalaista jäi vangiksi ja mahdollisesti yli 100 sai surmansa. Suomalaiset kärsivät 20 miehen tappiot, ja vetäytyivät rajan yli Suomeen 2. lokakuuta 1918. Kuisman joukko hajotettiin virallisesti lokakuun lopussa Kuopiossa.
Toinen brittien muodostama yksikkö, joka perustui entisten punakaartilaisten värväämiseen, oli Karjalan rykmenttiä suurempi Muurmannin legioona, joka taisteli muun muassa Suomen hallituksen lähettämää Vienan retkikuntaa vastaan Petsamossa ja pohjoisessa Itä-Karjalassa vuonna 1918.
Lonkkahermo

Lonkkahermo eli Iskiashermo ("nervus ischiadicus") on ihmisen paksuin hermo. Se muodostuu kahdesta hermorungosta.
Lonkkahermon puristuminen aiheuttaa iskiassärkyä.
Uskonto.
Lonkkahermon (hepreaksi "Gid hanasheh") syöminen on kiellettyä juutalaisuudessa. Koska kiellettyjen osien poistaminen eläimen takapäästä on kallista, eläimen takaosasta valmistettua kosher lihaa on saatavilla vain Israelissa ja muutamassa muussa maassa.
Luigi Bressan

Luigi Bressan (s. 9. helmikuuta 1940 Sarche) on italialainen roomalaiskatolinen arkkipiispa, joka on luonut myös uran kirkon diplomaattisissa tehtävissä. Hänet vihki papiksi Trenton arkkihiippakuntaan Alessandro Maria Gottardi 28. kesäkuuta 1964. Hänet nimitettiin Severianan titulaariarkkipiispaksi ja apostoliseksi pro-nuntiukseksi Pakistaniin 3. huhtikuuta 1989. Piispaksi konsekroinnin suoritti 18. kesäkuuta Agostino Casaroli, jota avustivat José Tomás Sánchez ja Giovanni Maria Sartori.
Bressan sai 26. heinäkuuta 1993 nimityksen apostoliseksi nuntiukseksi Singaporeen ja Thaimaahan sekä apostoliseksi delegaatiksi Malesiaan, Laosiin ja Myanmariin. 16. heinäkuuta 1994 hän sai lisäksi nimityksen apostoliseksi nuntiukseksi Kambodžaan.
25. maaliskuuta 1999 Bressan nimitettiin Trenton arkkipiispaksi, ja hänet asetettiin tähän virkaan 30. toukokuuta.
Keskihermo

Keskihermo, ("nervus medianus") on hermo, joka kulkee olkavaltimoa seuraten kyynärvarteen ja sieltä edelleen kämmeneen.
Keskihermo hermottaa esim. monia kyynärvarressa sijaitsevia koukistajalihaksia ja paria peukalon pikkulihasta.
Fleshlight

 
Fleshlight on Steve Shubinin suunnittelema ja Interactive Life Forms (ILF) -nimisen yrityksen pääosin heteroseksuaaleille miehille markkinoima masturbaatioväline. Sen nimi on kontaminaatio englannin kielen sanoista flesh (liha) ja flashlight (taskulamppu). Nimitys johtuu Fleshlightin sisäosan lihamaisesta, siittimen koon mukaan venyvästä materiaalista ja ulkokuoren suurta taskulamppua muistuttavasta muotoilusta. Sisäosia on saatavilla naisen emätintä, peräsuolta ja suuta mallintavina versioina ja kymmenillä erilaisilla sisäpintarakenteilla. Homoseksuaaleille miehille on valmistettu oma Fleshjack-mallistonsa.
Fleshlight on maailman myydyin miesten masturbaatioväline. Eri malleja on myyty maailmanlaajuisesti yli seitsemän miljoonaa kappaletta.
Racha (elokuva)

Racha tai Rachcha () on vuonna 2012 ilmestynyt telugunkielinen elokuva, jonka on ohjannut Sampath Nandi. Pääosia esittävät Ram Charan ja Tamanna Bhatia. Elokuvan on tuottanut R. B. Choudary ja tuontantoyhtiö Mega Super Good Films.
Elokuva sai ensi-iltansa 5. huhtikuuta 2012. Sitä näytettiin joissakin teattereissa yli kolme kuukautta, joiden aikana se oli Andhra Pradeshin neljänneksi tuottavin elokuva. Elokuva julkaistiin DVD-formaatissa 18. heinäkuuta 2012.
Musiikki.
Elokuvan soundtrack julkaistiin 11. maaliskuuta 2012 Hyderabadissa. Sen on säveltänyt Mani Sharma. Kappale ”Vaana Vaana” on uudempi versio Ram Charanin isän Chiranjeevin vuoden 1991 elokuvassa "Gang Leader" käytetystä kappaleesta.
H. G. Paloheimo (yritys)

H. G. Paloheimo Oy on suomalainen sijoitusyhtiö. Sen juuret ulottuvat vuoteen 1889, jolloin nuori pappi H. G. Paloheimo osti Santamäen tilan Lopen Launosen kylästä. 
Yrityksellä oli useita laitoksia, kuten Santamäen tiilitehdas, kauppapuutarhoja, mylly, Riihimäen asemaravintola, Kormun ja Santamäen tilat Lopella sekä Mattilan tila Riihimäellä.
Sen tytäryhtiöitä ovat olleet:
Perustaja H. G. Paloheimo oli mukana myös perustettaessa Kajaanin ja Rauman puunjalostusteollisuuksia ja Riihimäen lasiteollisuutta.
Yhtiö on edelleen perheyhtiö. Nykyisin yhtiö keskittyy sijoitus- ja kiinteistöliiketoimintaan. H. G. Paloheimo Oy:n pääkonttori on Riihimäellä.
Mannerheimin patsas (Seinäjoki)

Mannerheimin patsas sijaitsee Seinäjoella Kirkkokadun ja Koulukadun kulmauksessa, Seinäjoen lyseon vieressä. Lauri Leppäsen veistämä patsas paljastettiin ensimmäisenä marsalkka Mannerheimin patsaana Suomessa 4. kesäkuuta 1955. Patsas pystytettiin ensin Seinäjoen Keskustorille ja siirrettiin nykyiselle paikalleen vuonna 1973. Mannerheimin puiston uudistuksessa 2014 veistos sai korkeamman jalustan ja pääsi hieman lähemmäs kadunreunaa (kuvassa patsas on vielä aiemmalla paikallaan).
Patsas on pystytetty sen muistoksi, että Suomen sisällissodan aikana Mannerheim piti päämajaansa paikkakunnista pisimpään Seinäjoella.
Jyväskylän Seudun Palloseura (jääpallo)

Jyväskylän Seudun Palloseura (JPS) on jyväskyläläinen jääpalloseura. Seuran edustusjoukkue pelaa Suomen korkeimmalla sarjatasolla Bandyliigassa. Joukkue pelaa kotiottelunsa Viitaniemen tekojääradalla.
Historia.
Seura on perustettu vuonna 1962, ja jääpallotoiminta aloitettiin vuonna 1964. Seura jatkaa jääpallossa Jyväskylän Palloilijoiden (JyP) perinteitä . 
Ensimmäistä kertaa JPS pelasi korkeimmalla sarjatasolla kaudella 1981–1982. JPS on pelannut yhtäjaksoisesti korkeimmalla sarjatasolla kaudesta 1993-1994.
JPS voitti 10. marraskuuta 2013 ensimmäisen tittelinsä Varkaudessa pelatussa Suomen Cup -turnauksessa, jossa se voitti finaalissa Mikkelin Kampparit 6–1.
JPS voitti seurahistoriansa ensimmäisen Suomen mestaruuden kaudella 2018–2019.
JPS:n toinen Suomen mestaruus tuli keväällä 2025. Kevään 2025 loppuottelu oli ensimmäinen JPS:n isännöimä Bandyliigan loppuottelu.
Naisten jääpallon Suomen mestaruuden JPS on voittanut vuosina 1985, 1989, 1990, 1991 ja 1992.
Jyväskylän Seudun Palloseura (jalkapallo)

Jyväskylän Seudun Palloseuran jalkapallojaosto on osa vuonna 1962 perustettua jää- ja jalkapalloseura Jyväskylän Seudun Palloseuraa. JPS:n edustusjoukkue pelaa kaudella 2026 Suomen viidenneksi korkeimmalla sarjatasolla Miesten Kolmosessa, jonne se putosi kahden Kakkosessa vietetyn kauden jälkeen. JPS pelaa kotiottelunsa Jyväskylässä Viitaniemen kentällä.